Better Call Saul

Better Call Saul on yhdysvaltalainen rikosdraamasarja, jonka ovat luoneet Vince Gilligan ja Peter Gould. Se on Gilliganin aiemman televisiosarjan Breaking Badin esiosa, joskin osa sen tapahtumista sijoittuu Breaking Badin jälkeiseen aikaan. Sarjan keskiössä on lakimieshahmo Jimmy McGill, josta kehittyy myöhemmin löyhämoraalinen Saul Goodman.

Better Call Saul sijoittuu pääosin 2000-luvun alun ja puolivälin Albuquerqueen, New Mexicoon muutamia vuosia ennen Breaking Badin tapahtumia. Sarja seuraa kunnianhimoisen lakimiehen ja entisen huijarin, Jimmy McGillin (Bob Odenkirk) moraalista rappiota ja tämän muuttumista egomaaniseksi rikoslakimies Saul Goodmaniksi. Sarjassa hän on suhteessa kollegaansa Kim Wexleriin (Rhea Seehorn) ja joutuu ristiriitoihin veljensä Chuck McGillin (Michael McKean) sekä tämän liikekumppanin Howard Hamlinin (Patrick Fabian) kanssa. Sarja seuraa myös Mike Ehrmantrautia (Jonathan Banks), entistä korruptoitunutta poliisia, josta tulee huumerikollisten, kuten huumediileri Nacho Vargan (Michael Mando) ja huumeparoni Gus Fringin (Giancarlo Esposito), apuri ja kovanyrkki. Jälkipuoliskolla sarjaan tulee mukaan kartellin käskyläinen Lalo Salamanca (Tony Dalton), josta tulee merkittävä vastustaja sekä Jimmylle että Mikelle. Päätarinan lisäksi Better Call Saul sisältää mustavalkoisia etuumia, jotka sijoittuvat vuoteen 2010, Breaking Badin tapahtumien jälkeen. Ne käsittelevät Saulin tekojen seurauksia molemmissa sarjoissa. Odenkirk, Banks ja Esposito palaavat rooleihinsa Breaking Badista, samoin kuin useat muut vierailevina näyttelijöinä.

Yhdysvalloissa Better Call Saul alkoi AMC-kanavalla 8. helmikuuta 2015. Suomessa sarjan ensimmäinen jakso sai ensi-iltansa Netflix-videopalvelussa 9. helmikuuta 2015. Toinen tuotantokausi alkoi 15. helmikuuta 2016. Sarja uusittiin kolmannelle kaudelle maaliskuussa 2016. Yhteensä sarjaa tuotettiin kuusi tuotantokautta. Viimeinen jakso esitettiin 15. elokuuta 2022.

 Tuotanto 
Better Call Saulin idea lähti liikkelle vitsinä vuonna 2012, kun Breaking Badin käsikirjoittajat vitsailivat lakimiehestä, jolla olisi salainen luola täynnä rahaa ja suora linja korkeimman oikeuden tuomareille. Vince Gilligan sanoi: ”Sitä sanotaan, että kaikissa hyvissä vitseissä on jonkin verran totuutta, ja mitä enemmän vitsailimme tästä, sitä enemmän tajusimme, että tässä voi olla jotain.”

Better Call Saulia esittävä televisioyhtiö AMC ilmoitti tilanneensa sarjan 11. syyskuuta 2013. Suoratoistopalvelu Netflix, joka oli aloittanut omien televisiosarjojen tuottamisen samana vuonna hyvällä menestyksellä, ilmoitti olevansa kiinnostunut projektista, mikä vaikeutti neuvotteluja AMC:n ja tuotantoyhtiö Sony Pictures Televisionin välillä. Myös WGN America ja FX olivat kiinnostuneita ottamaan sarjan vastaan, jos sopimusta AMC:n ja Sonyn välillä ei saataisi aikaan. Sarjan kerrottiin keskittyvän Saul Goodmanin roolihahmoon ennen Breaking Badin tapahtumia, ja Saulin hahmon luoneen Peter Gouldin kerrottiin vetävän sarjaa Vince Gilliganin auttaessa luovan prosessin kanssa.

Sarjan kuvaukset alkoivat kesäkuussa 2014 Albuquerquessa, New Mexicossa.

Näyttelijöiden valinta
Sarjan pääosaa esittää Saul Goodmanin roolissa Breaking Badissakin näytellyt Bob Odenkirk. Myös Jonathan Banksin kerrottiin esiintyvän sarjassa vanhassa roolihahmossaan Mike Ehrmantrautina. Toukokuussa 2014 ilmoitettiin, että Rhea Seehorn, Patrick Fabian ja Michael Mando oli valittu esittämään uusia hahmoja sarjassa. Seehorn esittää Kim Wexleria, joka työskentelee asianajajana Hamlin, Hamlin & McGill -asianajotoimistossa. Fabian näyttelee lakimies Howard Hamlinia, joka on yksi osakkaista Hamlin, Hamlin & McGillilla, ja Mando esittää rikollista nimeltä Nacho. This is Spinal Tap -elokuvassa näytellyt Michael McKean puolestaan esittää epätavallisista rajoitteista kärsivää lakimies Chuck McGillia, Jimmyn vanhempaa veljeä.

 Juoni 
Better Call Saulin päähenkilö on Jimmy McGill (Bob Odenkirk), entinen huijari, joka yrittää tulla kunnolliseksi lakimieheksi. Sarjassa seurataan hänen muutostaan Saul Goodmaniksi, räikeäksi rikoslakimieheksi (nimi on sanaleikki lauseesta "[it]'s all good, man!") Breaking Badin tapahtumia edeltävän kuuden vuoden aikana, joka ulottuu noin vuodesta 2002 vuoteen 2008.

Jimmy päättää jättää menneisyytensä huijarina taakseen Chicagossa veljensä Chuck McGillin (Michael McKean) innoituksesta. Chicagossa Jimmy tunnetiin nimellä ”Slippin’ Jimmy”. Hän työskentelee aluksi veljensä lakitoimisto Hamlin, Hamlin & McGillin (HHM) postihuoneessa Albuquerquessa, jossa johtavasta osakkaasta Howard Hamlinista (Patrick Fabian) tulee hänen arkkivihollisensa. Työskennellessään HHM:ssä Jimmy ystävystyy myös postihuoneessa työskentelevän Kim Wexlerin (Rhea Seehorn) kanssa, joka suorittaa oikeustieteen opinnot ja tulee yhdeksi toimiston osakkaista. Heidän ystävyytensä muuttuu myöhemmin romanttiseksi suhteeksi. Chuckin menestys motivoi Jimmyä valmistumaan yliopistosta ja suorittamaan oikeustieteen tohtorin tutkinnon Amerikan Samoan yliopistosta, joka toimii kirjeenvaihtajalaitoksena.

Jimmy saa asianajajaluvan, muttei töitä HHM:stä. Hän päättää keskittyä pienipalkkaisiin asiakkaisiin ja työskentelee muun muassa julkisena oikeusavustajana. Myöhemmin hän ryhtyy harjoittamaan vanhusoikeutta, mikä johtaa pitkään oikeudenkäyntiin hoitokotiketjua vastaan, jonka hän huomaa huijaavan asiakkaitaan. Jimmyn elämä ja ura alkavat risteytyä laittoman huumekaupan kanssa, ja mukaan tulee Breaking Badissa jatkuvia hahmoja ja tarinakaaria. Näitä kaaria ovat muun muassa Juárezin kartellin huume-etuja palvelevan Salamancan perheen (jota ensiksi johtaa Hector Salamanca (Mark Margolis) ja myöhemmin hänen veljenpoikansa Lalo (Tony Dalton) ja ravintolayrittäjä Gus Fring (Giancarlo Esposito), jonka ravintolaketju on huumekaupan julkisivu, välinen epävakaa aselepo. Tästä seuraavaan sekasortoon ajautuvat muun muassa Ignacio ”Nacho” Varga (Michael Mando), Salamancan osakas, joka haluaa suojella isäänsä vahingolta, ja Mike Ehrmantraut (Jonathan Banks), entinen philadelphialainen poliisi, josta tulee Gusin kätyri. Kun Jimmy toimii rikollisten kanssa, hän omaksuu räikeän ja värikkään Saul Goodmanin hahmon ja alkaa hyödyntää menneisyyttään huijarina samalla kun hänen työnsä asianajajana muuttuu kyseenalaisesta epäeettiseksi ja laittomaksi.

Sarjassa on kahdenlaisia aikahyppäyksiä. Tulevaisuuteen sijoittuvissa mustavalkoisissa kohtauksissa Jimmy näytetään lakia pakoilevana Gene Takavicina, joka työskentelee leipomossa Omahassa, Nebraskassa. Breaking Badin aikaiset kohtaukset ovat taas värillisiä.

 Näyttelijät 

 Päärooleissa 

Tuotantokaudet

Vastaanotto
Kriitikoiden mielipide
Better Call Saul oli arvostelumenestys ja sitä pidetään erinomaisena esimerkkinä siitä, miten esiosasta ja spin-offista voi tehdä onnistuneen, odotukset ylittävän teoksen. Syyskuussa 2019 The Guardian sijoitti sarjan 48. sijalle listallaan 2000-luvun 100 parhaasta televisiosarjasta. Se kuvaili Better Call Saulia ”äärimmäisen harkituksi henkilöhahmotutkielmaksi, joka on jatkuvasti parantunut sitä mukaa, kun sen keskeinen tragedia on kehittynyt”. Vuonna 2021 BBC:n maailmanlaajuinen 206 asiantuntijan raati äänesti sen 2000-luvun 23. parhaaksi televisiosarjaksi. Syyskuussa 2022 Rolling Stone puolestaan listasi Better Call Saul -sarjan kaikkien aikojen 32. parhaaksi televisiosarjaksi päivitetyssä listassaan vuodelta 2016. Vuonna 2025 Empire sijoitti Better Call Saul -sarjan 8. sijalle listallaan ”Kaikkien aikojen 100 parasta televisiosarjaa”.

Rotten Tomatoes -sivustolla sarjan ensimmäisellä tuotantokaudella on 97 prosentin pistemäärä, joka perustuu 291 arvosteluun; sen keskimääräinen arvosana on 8,17/10. Sivuston kaudelle antama yhteenveto on seuraava: ”Better Call Saul on omituinen, synkkä luonnetutkimus, joka onnistuu seisomaan omilla jaloillaan jäämättä sen sisarsarjan varjoon.” Toisella kaudella on sama prosenttiluku, mutta korkeampi arvosana 8,68/10.

Palkinnot ja ehdokkuudet
Better Call Saul sai 53 Emmy-ehdokkuutta, mutta ei voittanut kertaakaan, mikä on ennätys eniten ehdokkuuksia ilman voittoa saaneena sarjana. Sitä pidetään yleisesti yhtenä kaikkien aikojen parhaista sarjoista, joka ei koskaan voittanut Emmyä. Sarja sai seitsemän ehdokkuutta parhaan draamasarjan kategoriassa. Bob Odenkirk oli kuusi kertaa ehdolla parhaan miespääosan Emmyyn, Jonathan Banks ja Giancarlo Esposito olivat ehdolla parhaasta miessivuosasta (Banks neljä kertaa, Esposito kahdesti), Rhea Seehorn oli kahdesti ehdolla parhaasta naissivuosasta ja Michael McKean kerran parhaasta vierailevasta näyttelijästä. Lisäksi sarja sai kahdeksan ehdokkuutta parhaasta käsikirjoituksesta ja yhden ehdokkuuden parhaasta ohjauksesta.

 Lähteet 

 Aiheesta muualla 
Virallinen sivusto 

Luokka:2010-luvun yhdysvaltalaiset komediasarjat
Luokka:2010-luvun yhdysvaltalaiset rikossarjat
Luokka:2020-luvun yhdysvaltalaiset rikossarjat
Luokka:Yhdysvaltalaiset draamasarjat
Luokka:AMC:n televisio-ohjelmat